EU skal granske medisinrester i hestekjøtt
EU-kommisjonen har bedt EUs mattrygghetsorgan EFSA og EUs legemiddelverk EMA om å vurdere hvorvidt rester av fenylbutazon i hestekjøtt kan være skadelig for mennesker som spiser slikt kjøtt. Bakgrunnen for vurderingen er hestekjøtt som er oppdaget i en lang rekke produkter som har vært merket storfekjøtt.Ifølge EUs årlige rapport om rester av veterinære legemidler i mat blir fenylbutazon sjelden funnet i hestekjøtt. Derfor er det trolig liten sjanse for å få i seg stoffet ved å spise slikt kjøtt. Risikovurderingen skal være ferdig innen 15. april og vil utgjøre en del av EU-kommisjonens beslutningsgrunnlag. I februar stoppet Ikea salget av kjøttboller i 20 land etter at tsjekkiske inspektører fant spor av hestekjøtt i et parti som skulle selges i landets Ikea-varehus. En uke senere klarte den svenske produsenten Dafgård, som blant annet leverer til IKEA, å spore kjøttet de bruker tilbake til to slakterier i Polen.
EU-kommisjonen skal vurdere risikoen av legemiddelet fenylbutazon som brukes på hester, for å finne ut om rester kan være skadelig for mennesker.